钦定古今图书集成/明伦汇编/氏族典/第256卷 > 王尼
## 钦定古今图书集成/明伦汇编/氏族典/第256卷 > 王尼

按《晋书王尼传》，“尼字孝孙，城阳人也。或云河内人。本
兵家子，寓居洛阳，卓荦不羁。初为护军府军士，胡母
辅之、王澄、傅畅、刘舆、荀邃、裴遐等赍羊酒诣护军门，
与尼炙羊饮酒，醉饱而去。护军大惊，即与尼长假，因
免为兵。东嬴公腾辟为车骑府舍人，不就。时尚书何
绥奢侈过度，尼谓人曰：‘绥居乱世，矜豪乃尔，将死不
久’。”未几，绥果为东海王越所杀。初入洛，尼诣越不拜。
越问其故，尼曰：“公无宰相之能，是以不拜。”洛阳陷，避
乱江夏。时王澄为荆州刺史，遇之甚厚。俄而澄卒，荆
土饥荒，尼不得食，饿死。